b'\n_START_ARTICLE_\nLars L\xc3\xb8kke Rasmussen\n_START_SECTION_\nBiografija\n_START_PARAGRAPH_\n1986\xe2\x80\x931989\xc2\xa0m. buvo Danijos liberal\xc5\xb3 partijos (Venstre) jaunimo organizacijos vadovas. 1992\xc2\xa0m. baig\xc4\x99s teis\xc4\x97s studijas Kopenhagos universitete, u\xc5\xbesi\xc4\x97m\xc4\x97 priva\xc4\x8dia praktika. 1998\xc2\xa0m. i\xc5\xa1rinktas Frederiksborgo meru. Nuo 1994\xc2\xa0m.\xc2\xa0\xe2\x80\x93 Folketingo (Danijos parlamento) deputatas._NEWLINE_2001\xe2\x80\x932007\xc2\xa0m. vadovavo Vidaus reikal\xc5\xb3 ir sveikatos apsaugos ministerijai. 2002\xc2\xa0m. jis pasiek\xc4\x97 sutarim\xc4\x85 tarp valdan\xc4\x8di\xc5\xb3j\xc5\xb3 partij\xc5\xb3 d\xc4\x97l galimyb\xc4\x97s valstybini\xc5\xb3 ligonini\xc5\xb3 pacientams (jei per du m\xc4\x97nesius jie nepasveiko) pasirinkti priva\xc4\x8di\xc4\x85 ligonin\xc4\x99. 2007\xc2\xa0m. \xc5\xa1is terminas buvo suma\xc5\xbeintas iki vieno m\xc4\x97nesio. Vykdant administracin\xc4\x99 reform\xc4\x85, vietoje 13-kos komun\xc5\xb3 sukurti 5 regionai, nuo 271 iki 98 suma\xc5\xbeintas municipalitet\xc5\xb3 skai\xc4\x8dius._NEWLINE_2007\xe2\x80\x932009\xc2\xa0m. L.L.Rasmusenas buvo Danijos finans\xc5\xb3 ministras._NEWLINE_Anders\xc4\x85 Fogh\xc4\x85 Rasmussen\xc4\x85 i\xc5\xa1rinkus NATO generaliniu sekretoriumi, 2009\xc2\xa0m. baland\xc5\xbeio 5 d. paskirtas Danijos ministru pirmininku. 2009\xc2\xa0m. Danijos vyriausyb\xc4\x97 buvo pirmoji, leidusi Rusijai tiesti Nord Stream dujotiek\xc4\xaf Baltijos j\xc5\xabros dugnu per savo teritorij\xc4\x85._NEWLINE_Nors 2011\xc2\xa0m. rugs\xc4\x97jo m\xc4\x97n. vykusiuose parlamento rinkimuose jo vadovaujama partija gavo daugiausia (26,7\xc2\xa0%) bals\xc5\xb3, ta\xc4\x8diau valdan\xc4\x8di\xc4\x85j\xc4\x85 koalicij\xc4\x85 suformavo Danijos socialdemokrat\xc5\xb3 partija. Spalio 3 d. L.L.Rasmusenas atsistatydino, nauj\xc4\x85ja premjere tapo Helle Thorning-Schmidt.'